Papersnake/gushiwen huggingface dataset:
次韵陈体仁惠诗并示游山诗卷
洪适（宋代）

人生名利场，羁绊无休假。沉迷雁鹜行，梦寐鸡豚社。

见谓游子欺，更防官长骂。何如山中乐，松窗肆嘉话。

陈侯青云客，英声蜚日下。当年金马门，掉鞅示閒暇。

小试芙蓉池，未整骊驹驾。台岳十日行，樛萝若相迓。

来归探古囊，篇篇可图画。倾耳金石声，郑卫敢争霸。
朝饥示子聿
陆游（宋代）

水云深处小茅茨，雷动空肠惯忍饥。
外物不移方是学，俗人犹爱未为诗。
生逢昭代虽虚过，死见先亲幸有辞。
八十到头终强项，欲将衣钵付吾儿。
残腊自榄回邑舟中滞雨复送式祖侄
何巩道（明代）

不觉岁云暮，扁舟独自归。安能忘故里，所念在慈帏。

雨气连空转，江声入梦飞。明朝春意动，池草莫相违。
送钱竹岩宰常熟 其一
释居简（宋代）

无日游天竺，新除问补陁。两回抽竹策，一语定弦歌。

悬应如虚谷，灵通岂祝鮀。只依彭泽样，条具不须多。
五帝
邵雍（宋代）

五帝之时似日中，声明文物正融融。
古今世盛无如此，过此其来便不同。
补唐文宗柳公权联句?并引?
苏轼（宋代）

．宋玉对雄王：“此独大王之雄风也，庶人安得而共之？”讥雄王知己而不知人也。
柳公权小子与文宗联句，有美而无箴，故为足成其篇云。
人皆苦炎热，我爱夏日长。
薰风自南来，殿阁生微凉。
一为居所移，苦乐永相忘。
愿言均此施，清阴分四方。
有感
林希逸（宋代）

人间分有高卑在，世界嗟如缺减何。楚客骚吟小司命，杜翁诗诮寡嫦娥。

拙知尊爵非吾有，贫为鳏居失助多。独坐蒲团守书卷，长年恰似病维摩。
戊寅秋拜先王父墓下
佟世临（清代）

郁郁松楸荫墓田，怆怀往事泪潸然。请缨慷慨终童志，赋鵩沉沦贾傅年。

钩党竟成三字狱，招魂欲叩九重天。孤忠未返辽东鹤，俎豆聊分江夏贤。
梅花喜神谱·烂熳二十八枝
宋伯仁（宋代）

无心出岫时，山腰横一抹。
为霖覆手间，岂容留旱魃。
思边
李白（唐代）

去年何时君别妾，南园绿草飞蝴蝶。今岁何时妾忆君，
西山白雪暗晴云。玉关去此三千里，欲寄音书那可闻。
复雨 其一
弘历（清代）

宿雨才收晓雨连，油云阵阵暗遥天。不惟登麦兼滋黍，都道今年胜去年。
庚子正月彗见于室有诏求言因上己见有感作三唐律 其三
岳珂（宋代）

粮府久关虑，骑官方应占。天心昭可卜，人事备当严。

一苇江难恃，三巴民已歼。闭关还早计，璿玉不须觇。
送任漕
吴芾（宋代）

圣主方将大有为，有如二老盍来归。
不应飞挽留江表，且使澄清向日畿。
四海英豪从古少，一时耆旧似君稀。
相将稳入修门去，直上云霄拱太微。
送杨子奇赴辟潭渊
宋祁（宋代）

老避嘲师昼不眠，喜闻书辟冠初筵。
车陪魏馆鸣笳路，食对何侯下箸钱。
使驿马归催露檄，学帷鱣堕晦馀编。
知君此举伸知已，宁似他人有一天。
赋新繁周表权如诏亭
李慎修（宋代）

昔年曾见鲤趋庭，缔构开基敞燕楹。
教子义方居可法，褒贤恩诏榜为名。
人知一玉能成器，家鄙千金任满籝。
从此里闾为盛事，握兰华省有才英。
栖霞携酒观音溪避暑同用霞字
傅汝楫（明代）

溽暑那可避，言寻溪上花。逢人坐流水，不见泛胡麻。

芝席移青嶂，冰盘荐紫霞。郭仙如可问，吾意浴丹砂。
访余湘帆不遇
王书升（清代）

风吹碧桃落，空山闻鸟啼。偶随流水去，已过石桥西。

茅屋藏修竹，柴门隔小溪。岚光斜照里，回首白云迷。
太清乐 其四
赵佶（宋代）

蕊珠宫里七言成，十二神君一一名。云拥苍虬归火府，风随素虎出沧瀛。
初旭时见玉山
屠文照（清代）

晓起望晴空，遥见白山列。照眼吐虹光，明知不是雪。

有意看此山，偏偏此峰失。相隔百里间，隐现总难必。
送吏部刘相公除东川
贯休（唐代）

帝念梓州民，年年战伐频。山川无草木，烽火没烟尘。

政乱皆因乱，安人必藉仁。皇天开白日，殷鼎辍诚臣。

一日离君侧，千官送渭滨。酒倾红琥珀，马控白骐驎。

渥泽番番降，壶浆处处陈。旌幢山色湿，邛僰鸟啼新。

帟幕还名俭，良医始姓秦。军雄城似岳，地变物含春。

白必侵双鬓，清应诫四邻。吾皇重命相，更合是何人。
达磨赞
释大观（宋代）

一花移自西，五叶香灿烂。
嗅蕊与寻芳，纷如蜂蝶乱。
地阔天宽，难图滋蔓。
古意酬到长史溉登琅邪城诗
徐悱（南北朝）

甘泉警烽候，上谷抵楼兰。此江称豁险，兹山复郁盘。

表里穷形胜，襟带尽岩峦。修篁壮下属，危楼峻上干。

登陴起遐望，回首见长安。金沟朝灞浐，甬道入鸳鸾。

鲜车骛华毂，汗马跃银鞍。少年负壮气，耿介立冲冠。

怀纪燕山石，思开函谷丸。岂如霸上戏，羞取路傍观。

寄言封侯者，数奇良可叹。
赠僧
郑思肖（宋代）

澹然无所著，暂走世间尘。罗汉来东土，将军现后身。

语香清净法，心苦乱离春。曾得拈花意，纵横变化新。
又和前韵十首
廖行之（宋代）

新诗笔力可天回，万里东风扫冻开。
照眼玉英清彻骨，花神报子亦琼瑰。
谒阳明洞天
陈起（宋代）

羁游何事复来东，岂是三生太史公。
舞鹤台空丹蜕井，见龙坛古瑞名宫。
石帆酒甕遗秦迹，玉简金书閟禹功。
万壑松风秋愈壮，直将幽意问穹隆。
七星岩
孔延之（宋代）

隐安楼阁贯空嵌，绝顶磨霄凝翠岚。若到白云犹未半，凭君更上七星岩。
太湖口远眺四首 其四
秦孝维（清代）

鼋头排巨浪，鹿顶倚孤松。七十二峰外，添余又一峰。
守岁步何采侯年家韵
黄公辅（明代）

但看须眉勿问年，旷观世界有三千。且将心事随飘瓦，纵遇奇数付老天。

春上桃符应有脚，琴逢知己岂无弦。若非主德怜耆旧，未得相依椒颂传。
贺黄察院
刘克庄（宋代）

自从庆历亲除后，直到咸淳第四年。
当道豺应惊破胆，通天狐不敢垂涎，
豸冠本古触邪义，麟笔它时责备贤。
八十九翁盲且耄，有徂徕颂献无缘。
沁园春·周易一书
刘仙伦（宋代）

周易一书，更三圣人，深切著明。凡变通动静，有形有象，盈虚消息，时止时行。天相名卿，日探妙趣，往古来今无两心。褰帷暇，手韦编不置，聊以娱情。如今祝寿殷勤。请得以推评理致新。看九重有命，晋侯锡马，三公论道，鼎足承君。同厥震男，拔乎泰茹，玉笋班中联步什。贤奋建，定丰亨豫大，扬夬王庭。
南柯子 画扇美人
徐元瑞（清代）

拂砌垂新柳，临窗醮绿蕉。含情脉脉自无聊。立向花阴深处、怕人瞧。

缺月双娥浅，春风笑脸娇。朱唇一点夺樱桃。不待向人私语、句魂消。
送人游塞
齐己（唐代）

槐柳野桥边，行尘暗马前。
秋风来汉地，客路入胡天。
雁聚河流浊，羊群碛草膻。
那堪陇头宿，乡梦逐潺湲。
别韦少府
李白（唐代）

西出苍龙门，南登白鹿原。
欲寻商山皓，犹恋汉皇恩。
水国远行迈，仙经深讨论。
洗心向溪月，清耳敬亭猿。
筑室在人境，闭门无世喧。
多君枉高驾，赠我以微言。
交乃意气合，道因风雅存。
别离有相思，瑶瑟与金樽。
寿太师 其七
吴顺之（宋代）

当年崧岳降生申，底事先春五日期。要是穷冬正冰雪，斡回和日遍华夷。

群生无路答升平，只有年年善颂声。长愿遥天无点翳，台星两两倍光明。
送家静及第后赴官清水
苏舜钦（宋代）

几年尘土客京华，一日春乘犯斗槎。梦好夜归全蜀道，眼明朝宴上林花。

白头佐邑非为晚，蓝绶还乡亦可誇。况有雄图看悟主，莫伤孤宦向天涯。
太傅杨和王挽歌词二首 其一
范成大（宋代）

先庙垂忠烈，孤童侈旧勋。风云天策府，心膂殿前军。

汴猘渐台蹙，胡骄罽幕焚。人亡汗青在，足以诏无垠。
谢吕先生惠幅巾
王绂（明代）

乌纱寄惠承高谊，两带翩翩一幅全。制度想从周礼出，风流得自晋人传。

寒炉坐守偏相称，晓镜看来亦自妍。昨夜寻梅到山寺，僧言疑是老逋仙。
征人怨 其二
方一夔（宋代）

前年赴急合梁山，一岁征行一岁还。待到故乡能几月，明朝又出雁门关。
天阴
薛季宣（宋代）

梅月乍开霁，油云閒卷舒。溢光穿隙日，浮祲出清虚。

鼓吹蛙声乱，笙簧竹影疏。雨来三四点，静觉打籧篨。
试墨
孔平仲（宋代）

长夏人虽厌，兹晨物所遭。鸣蜩抱枝急，新燕出巢高。

衣葛宁嫌薄，驱蚊亦惮劳。时时得一雨，蒸湿地生毛。
同赋梅花十二题·薄暮
王铚（宋代）

寒欺雪勒未逢春，照影今宵借月魂。
可惜孤山吟已尽，后来幽绝几黄昏。
陈寺丞挽诗
魏了翁（宋代）

人物晨星似，如公正献家。
皂囊真相业，黄卷旧生涯。
胡不憗遗老，而兴大耋嗟。
天高那可问，泪眼为麻查。
题南巢地藏寺
王之道（宋代）

蚊觜生花夜更长，睡乡蝴蝶正悠颺。
山僧不恤秋眠熟，连打钟声到枕旁。
暮春山课即事书怀十二绝 其十
郭之奇（明代）

松林自挺孤直，兰谷同飘众芳。赖此贞心洁性，分为远地幽光。
湖村晚泊
陈浩（清代）

向晚湖村路，炊烟蔽野青。乱山沈暝色，孤雁没沙汀。

水阔云低屋，风高浪扑星。幽人垂钓处，早已闭柴扃。
代弟孔高荅大中时游香泉
庄昶（明代）

天纳吾家古朴城，祗将顽钝学痴兄。知君不误真衣钵，付与溪山执屦行。
喜雨止
张耒（宋代）

敬亭与吾期，今日雨当止。
静扫峰头云，秀色粲如喜。
我惭无以酢，园径欣细履，
夜来四檐声，添我北池水。
破圩久不补，积潦啮其址。
南人麦禾薄，稻垄鱼尾尾。
丰穰未敢望，疲饿何由起。
饱食但高眠，自惭称刺史。
宿山中十首
刘克庄（宋代）

就泉为碓屋，累石作书龛。
有意耕汾曲，无心起水南。
胡长民监元挽词
范成大（宋代）

太学虀盐旧，中吴翰墨声。
关山题柱笔，风露读书檠。
夜雨绿荷破，孤坟丹桂生。
空将擅场手，往记玉楼成。
自题像
释惟政（宋代）

貌古形疏倚杖藜，分明画出须菩提。
解空不许离声色，似听孤猿月下啼。
晚春遣兴
释文珦（宋代）

始听邻屋响秋碪，独住閒房春又深。
遍地繁花非故色，一窗凉又是新阴。
仓庚谩得东君意，杜宇偏伤远客心。
节物相催身易老，临风时复动悲吟。
偶寄林夫
沈辽（宋代）

南山雪未消，秋浦春太早。柳萼为谁开，梅花同我老。

少年薄游意，落日晴空杳。林下寂无人，烟外啼幽鸟。
辛丑大水
滕岑（宋代）

天公哀此生人苦，潸然出涕洒下土。
五昼五夜涕不已，平陆成河山作渚。
是方为邑本霔下，今者之变顷未睹。
何止人家水半扉，或压或溺遍处所。
举家老稚几为鱼，夜乘一叶投山坞。
虽知此邦祸可免，颇念吾庐欹莫拄。
朝登山巅聊放目，流尸蔽江可胜数。
何处奔洪之所挤，一旦至斯辜非汝。
天公用是涕愈流，阳侯正自喜且舞。
我愿天公且收涕，忧之反伤亦奚补。
但令老眼开日月，苍生自然得安堵。
挽张正甫二首
陈著（宋代）

别来倏忽一周星，君住家林我泛萍。
到处逢人问梅坦，有时见梦说兰亭。
自怜倦翼归迟暮，已报清魂入杳冥。
多少微言今已矣，义难辞处写为铭。
颂古十首
释端裕（宋代）

劫火洞然俱败坏，青天白日愈光辉。
王孙醉寝迷春梦，不觉莺啼柳絮飞。
山中避盗后十首 其八
周紫芝（宋代）

翠巘几曲折，往来三数家。捣皮催作纸，拥焙看烘茶。

山尽始见日，溪晴时露沙。武陵知便是，隔岸有桃花。
嘉禾百咏 其十四 范蠡湖
张尧同（宋代）

少伯曾居此，螺纹吐綵丝。一奁秋镜好，犹可照西施。
送曾阿宜往戍
吴潜（宋代）

几年西戍暂归田，又向澄江买去船。
剑阁山峦雄蔽日，昆明池水阔浮天。
故园此际同明月，蛮域明朝隔瘴烟。
此去须期剿胡虏，丈夫勋业在安边。
颂古三首 其三
释钦（宋代）

有句无句，明来暗去。活捉生擒，捷书露布。如藤倚树，物以类聚。

海外人参，蜀中附子。树倒藤枯，切忌名模。句归何所，苏嚧苏嚧。

呵呵大笑，破镜不照。大地茫茫，一任𨁝跳。
陈寺丞挽诗
魏了翁（宋代）

有子知乎否，苍生命益危。
共伤周赫赫，谁叫庙譆譆。
随处皆塘斧，何方不繭丝。
斯人今已矣，抚事转伤悲。
平蔡州三首 其一
刘禹锡（唐代）

蔡州城中众心死，妖星夜落照壕水。汉家飞将下天来，马箠一挥门洞开。

贼徒崩腾望旗拜，有若群蛰惊春雷。狂童面缚登槛车，太白夭矫垂捷书。

相公从容来镇抚，常侍郊迎负文弩。四人归业闾里闲，小儿跳浪健儿舞。
沐浴子
胡奎（元代）

沐发恶蒙尘，振衣贵自洁。何以清我心，长空有明月。
古意
张远（清代）

庄周梦为蝶，牛哀化为虎。此身等浮云，何物得自主。

登高眺遐荒，松柏莽平楚。昔为公与侯，今作粪与土。

贵贱同一归，空烦泪如雨。青春不再来，白石足可煮。

竦身命黄鹄，云霄待吾举。
临江仙（张邛州题夔生日）
魏了翁（宋代）

腰著万钉犀玉夸，肘垂斗大金章。非关性分总寻常。要知真乐处，彩服鬓毛苍。

浩荡春风生玉树，蒸成满院芬芳。斗城无处著韶光。会归天上去，长捧伯仁觞。
梦李白二首·其二
杜甫（唐代）

浮云终日行，游子久不至。
三夜频梦君，情亲见君意。
告归常局促，苦道来不易。
江湖多风波，舟楫恐失坠。
出门搔白首，若负平生志。
冠盖满京华，斯人独憔悴。
孰云网恢恢，将老身反累。
千秋万岁名，寂寞身后事。
望东湖五首
袁燮（宋代）

世上功名姑置之，微茫心事要深思。
水光月色精神好，长使襟怀似此时。
采明珠
杜安世（宋代）

雨乍收，小院尘消，云淡天高露冷。坐看月华生，射玉楼清莹。蟠蟀鸣金井。下帘帏、悄悄空阶，败叶坠风，惹动闲愁，千端万绪难整。

秋夜永。凉天迥。可不念光景。嗟薄命。倏忽少年，忍交孤令。灯闪红窗影。步回廊、懒入香闺，暗落泪珠满面，谁人知我，为伊成病。
壶公祠大树
刘敞（宋代）

壶公飞升向千岁，兹树悬壶今尚在。繁根郁屈蟠蛟龙，冗干呺嚎作天籁。

樛枝入土又旁出，四面童童若车盖。大钧播物信容易，父老相传谩惊骇。

孔明庙前千丈柏，老子庭中左纽桧。天资正直本当寿，地养坚强自宜大。

嗟尔朽质名弗闻，虽能所生世何赖。雷霆不及斤斧遗，但恐狐狸假为怪。
挽罗榷院子远
刘应凤（宋代）

国亡何忍家偏活，百鬼欺凌任所遭。
老大伊川七分易，飘零正所九章骚。
修持惯习甘辛苦，俯仰难容誉处高。
日月时同来去异，云间应叹众生劳。
高士咏 其三十一 南郭子綦
吴筠（唐代）

子綦方隐几，冥寂久灰心。悟来应颜游，清义杳何深。

含响尽天籁，有言同鷇音。是非不足辩，安用劳神襟。
常思惟大士赞 其四
释居简（宋代）

趁队选圆通，无端立下风。当时供死款，错说在闻中。
感兴二十七首 其十七
方一夔（宋代）

百年特生木，坚骨馀苍干。弃材偶见收，奇制出野爨。

縆以朱丝偶，猗兰度将半。相思越关河，安得见此粲。

悲来不成调，清响忽中断。沈吟卷罗衣，终夕愁零乱。

明月照空庭，盈盈满霄汉。
蟪蛄歌
佚名（先秦）

违山十里。

蟪蛄之声。

犹尚在耳。
东江夜泛用谢康乐诗句十韵 其三
陈烓（明代）

棹头月，江上花，花影遥连月影斜。渔翁醉卧泊江渚，犹把长竿插钓沙。
赠蜀中相士范思齐往全州见万先之教授
杨万里（宋代）

两脚那解上金銮，两手只合把钓竿。
比身管乐儿时态，已翻九河洗我肝。
范生来自浣花里，眼中之人定谁贵。
百炼未必贤绕指，贵人正要老於事。
斜风细雨又春休，落花啼鸟总春愁。
试问谈间立封侯，何如百钱拄杖头。
新种竹有笋
曾几（宋代）

此君非俗物，今岁有佳儿。
径密无人见，僧来报客知。
西家应满地，上番欲横枝。
添得清声未，君听风雨时。
天末忆思道
郑善夫（明代）

远怜方比部，经岁断来书。
何日垂嘉树，青青拂敝庐。
累憎鸿雁响，三见柳条疏。
幽独疲孤梦，松斋月正虚。
又题啸云丛记两首 其二
林则徐（清代）

矮屋三间枕怒涛，狂歌纵酒哪能豪。驰情原峤方壶外，甚欲从君踏六鳌。
忆端子三首
胡寅（宋代）

不知埋玉已经年，忽值生朝倍黯然。
空向梦魂期远大，谬於方技觅安全。
翩翩翰墨留身后，炯炯精神在黄泉。
汝翁去此知多少，安得忘怀未死前。
齐。何氏小山
孙元晏（唐代）

显达何曾肯系心，筑居郊外好园林。

赚他谢朏出山去，赢得高名直至今。
乙卯九月十四之夕徐海石囧卿尹冲玄令尹温瑞明少府陈美用民部招集天坐轩泛月作三首 其二
邓云霄（明代）

落魄江湖习水嬉，好风华月协心期。潮来彩鹢生双翼，兴到沧溟当一卮。

兰杜袭襟欢此夕，蒹葭怀友忆前时。越禽自觉南枝隐，长愿青尊对故知。
挽族父承务郎衡之三首
陈著（宋代）

当年延桂塾，承乏愧无能。
以子视宗族，如家安友朋。
春风文字酒，夜雨诵弦镫。
古首凄谁续，心安泪欲冰。
晚雨凉甚偶得小诗请问游山之日并请刘平父作主人二首 其二
朱熹（宋代）

庐阜归来祇短筇，解包茶茗粗能供。若须载酒邀宾客，付与屏山七老翁。
游琅邪寺
周圻（宋代）

杉松夹道绿森森，古寺尤欣结客寻。殿阁长时异香满，亭台佳处白云深。

清泉迸石落寒谷，幽鸟避人穿茂林。缓步闲看旧题咏，盆池莲叶几浮沈。
读李义山诗
金学莲（清代）

当途不知才，辄复诋其行。丛台多妙喻，风雅未为病。

温段虽同工，弱靡难一振。后来西昆体，乃以清丽胜。
李节妇田氏 其四
吴当（元代）

朋酒升堂着舞衣，忘忧草色动春晖。贻谋曾授三迁教，断缕犹存旧织机。
句
姚辟（宋代）

潮卷乱峰横几席，沙填重险变桑麻。
病骨
陈与义（宋代）

病骨瘦始轻，清虚日来人。
今朝僧阁上，超遥久风立。
茂林榴萼红，细雨离黄湿。
物色乃可怜，所悲非故邑。
原上晚望
齐己（唐代）

倚杖聊摅望，寒原远近分。夜来何处火，烧出古人坟。

野势盘空泽，江流合暮云。残阳催百鸟，各自著栖群。
夜梦遇老人於松石间若旧尝从其游者再拜叙间
陆游（宋代）

辽海曾从化鹤丁，百年尘土污巾瓶。
万山深处遇行李，再拜起时如醉醒。
绿树岩前开药笈，白驴背上指丹经。
云霄平步寻常事，不用求方更解形。
和潜老秋日山中 其一
程俱（宋代）

夜漏初添数刻长，毛尘何足较牛羊。道人一念三祗劫，春草秋花自在香。
奉和中书徐侍郎中书省玩白云寄颖阳赵大
储光羲（唐代）

青阙朝初退，白云遥在天。非关取雷雨，故欲伴神仙。

泛滟鹓池曲，飘飖琐闼前。犹多远山意，幸入侍臣篇。
答许明经
周仪炜（清代）

荆山山前三日雪，老树奇僵竹枝折。县南许子寒闭门，惠我新枝句清绝。

玄言如环笔如铁，论说波翻思云谲。琅琅掷地金石坚，诩诩回春肺肝热。

宣州栗炭红地炉，步廊深幕交流苏。十千美酒二八姝，风力不到年光殊。

不如此枝温且腴，暖气袭我心神愉。窗前坐对两峰白，恍是吉贝铺天衢。

秦淮八月胜流集，一万人中与君揖。花光两行尽回首，山翠四围皆拱立。

此时奇气不可当，龙剑矢矫空天翔。长风挂帆去无迹，江水漠漠烟苍苍。

晨星萧条怅何及，十六年来成瞬息。去年重见蒋山旁，已改故人须鬓色。

今来访君卞和洞，抱璞前机有余痛。酒酣慷慨话昔游，尚觉飞腾意殊众。

栖隐聊为小言赋，乘时合奏河清颂。不见枯原草色新，东风已破春池冻。
送通判喻郎中
文同（宋代）

晴霞照西城，漠漠卷宿雾。
高空缭危磴，此乃君云路。
吴蜀向万里，上马初一步。
莫言道途远，况已嗟久寓。
今兹有行色，便可到北固。
长亭聊把手，几日更逢遇。
不敢醉君酒，君意实急遽。
惟是送君心，相随亦东鹜。
大人生日 其五
苏过（宋代）

勿惊髀减带围带，寿骨巉然正隐颧。不待期颐祝难老，固知穮蓘自丰年。

僵松再蔚千龄叶，眢井新飞百尺泉。坐想山神无伎俩，却应造物报其天。
庚寅人日雨夕大雷电激而成雹阳专而阴不胜寒
方逢振（宋代）

龙马交战相长雄，一胜一负互始终。
二气协击威力穷，凝冰迸出焦火中。
跳丸飞砲怒打空，一夜白尽千头峰。
上李大卿三首 其二
释德洪（宋代）

与人实法土难消，道火何曾口被烧。抛出秦时𨍏轹钻，突圞如斗两头摇。
梦醅仲即答其见梦之作用杜甫梦李白韵
陈璟章（清代）

行李正仓皇，奄忽梦君至。执手苦匆卒，未尽平生意。

人生本如梦，此梦良非易。豪气干云霄，壮怀幸未坠。

书来梦亦同，诚哉此同志。短什见深情，毋乃太憔悴。

丈夫挺傲骨，岂为世所累。悠悠今日欢，遑问他年事。
王翱秉公
王翱（明代）

王翱一女，嫁于畿辅某官为妻。公夫人甚爱女，每迎女，婿固不遣。恚而语妻曰：“而翁长铨，迁我京职，则汝朝夕侍母；且迁我如振落叶耳，而何吝者？”女寄言于母。夫人一夕置酒，跪白公。公大怒，取案上器击伤夫人，出，驾而宿于朝房，旬乃还第。婿竟不调。
六月十八日立秋，送客夜归雨作
杨万里（宋代）

青天赤日更黄埃，迎送纷纷正往来。
一夜炎蒸无计奈，三更风雨领秋回。
人生作麽禁寒暑，世事何如付酒杯。
遮莫髯间点霜雪，何曾笔下减琼瑰。
章献明肃皇太后挽辞二首 其一
韩琦（宋代）

一纪禆鸿化，千龄从列仙。至仁高协帝，厚德远参乾。

验寡亲尝药，恩深欲报天。为殚臣庶泪，朝雨助潸然。
偶成二首 其二
虞俦（宋代）

春菊秋花毋久溷，粗茶淡饭且随缘。除须甘旨供慈母，自合长斋绣佛前。
予使江西时以诗投政府丏湖湘一麾会召还不果
陆游（宋代）

文字尘埃我自知，向来诸老误相期。
挥毫当得江山助，不到潇湘岂有诗？
同刘良倩何雅伯登三台岩
张穆（明代）

香山出海百馀里，炎州已尽南冥始。水上奇峰半入云，青玉嵯冥断游履。

刘翁未老烟霞骨，欣共高崖探月窟。下视冯夷家海门，远指方壶见珠阙。

乘槎欲泛日月边，飒飒清风吹短发。
伊何人哉五章章八句
姚燮（清代）

伊何人哉，聿骏其尚。聿鷟其仪，克犹克壮。天之相兮，君之况兮，国之障兮，民之望兮。

良翰是矜，群丑是惩。匪伊之望，而谁是凭？无俾厥慝，底于庶徵。

视沦弗毖，曷绍为承？

大风其飑，扬彼东海。民曰罔瘉，天子寿岂。天子股肱，赫赫冢宰。

以惠我休，以惩我殆。

见近维灼，斯揽远纲。兢业其慎，自卫亦臧。自卫之臧，岂曰匪良？

有鸟在棘，审色而翔。

令德来贻，福禄尔资。用诫其懔，左右尔依。不僭不忒，不酷不縻。

民皆望伊，我曷怆伊。
记汉事二首
刘克庄（宋代）

秦尊君卑臣，汉敬贤如宾。
解角南郑将，前席洛阳人。
题南塘客舍
范成大（宋代）

闲里方知得此生，痴人身外更经营。
君看坐贾行商辈，谁复从容唱渭城？
长相思 夜行吴江道中
万树（清代）

苏州城，秀州城。鸭觜船儿月样轻，往来多月明。

一条浜，两条浜。夜半歌声逐橹声。客愁无数生。
答和王宣徽
欧阳修（宋代）

相逢莫怪我皤然，出处参差四纪间。
有道方令万物遂，无能拟纪一身闲。
花前烛酌樽前月，淮上扁舟枕上山。
此乐想公应未暇，且持金盏醉红颜。
桐
赵抃（宋代）

森森乔木得诸邻，雾锁云埋不记春。报得看看鳞角就，为君惊起梦中人。
偈十首
释慧晖（宋代）

正偏融融而路断於鸟道之表，君臣堂堂而容俨於玉殿之中。
到底难说，妙处绝同。
别得傍道，见万年松。
咏鸡
张昱（元代）

凤凰有五色，鸡亦有五德。鼓翼不妄啼，一声天下白。
蠡退
厉同勋（清代）

蠡退悠然任瘴云，惊涛何事测纷纷。无才敢作《怀沙》赋，有恨犹迟誓墓文。

宛抱羽毛怜孔雀，亦知唇吻感秋蛟。谁将一寸莲花烛，长照茫茫碧海氛。
过禄氏山斋
文同（宋代）

过水得凭槛，满川皆夕阳。江山逢胜绝，手笔恨荒唐。

城郭蒙笼近，汀洲杳霭长。明朝又东去，尘土入衣裳。
郊庙歌辞。享惠昭太子庙乐章。送文舞出迎武舞入
孟简（唐代）

喧喧金石容既缺，肃肃羽驾就行列。

缑山遗响昔所闻，庙庭进旅今攸设。
赴任嘉州嘉陵江泛舟
石介（宋代）

江心清照人，江面平如掌。
有客去逍遥，扁舟浮荡漾。
远与城市绝，深将泉石向。
水鸟忽东西，溪云时下上。
轩冕谁富贵，琴樽自闲放。
酒色照渌波，吟声入秋浪。
五湖何范蠡，磻磎无吕望。
吾家徂徕下，汶水有清响。
常时夜雨急，随雨来枕上。
魂魄寒无寐，山居得真尚。
一为尘缨缚，不得闲时饷。
两耳聒欲聋，喧嚣千万状。
雨夜自潺湲，宦途空悲怆。
剑南四千里，地遐接蛮瘴。
寒绿张尧臣以道之居
韩淲（宋代）

雪窗有第名寒绿，坠绪旁搜善能续。人间此味甘如饴，采撷行能应自足。

肯羡西湖多厦屋，只为南湖生杞菊。春风閒煮折脚铛，不信从前祇苏陆。
和赵积中白莲三首
王之道（宋代）

翠盖亭亭水满塘，六铢新制带天香。
晚来扶洗娇无力，尽斗冰肌不斗妆。
题张资政汝川图九首 其九 甘陂庄
汪藻（宋代）

萧散香山与辋川，功名绿野及平泉。有田种秫供春醉，五柳先生似更贤。
孙抗寺丞宰晋陵
宋祁（宋代）

旧笔刑丹燥，新辞苑雪妍。
一名迟上月，再击始垂天。
鹢首凌波稳，凫翁赐绶鲜。
邑歌丰暇日，擿句暮争传。
寄龚漕六首
吴芾（宋代）

自古知心不易逢，君心还与我心同。
纵令自择交成契，更有何人得似公。
虞美人
李珣（五代）

金笼莺报天将曙，惊起分飞处。夜来潜与玉郎期，

多情不觉酒醒迟，失归期¤

映花避月遥相送，腻髻偏垂凤。却回娇步入香闺，

倚屏无语撚云篦，翠眉低。
上京怀张外史
郑守仁（元代）

两冬为客住龙沙，长忆西湖处士家。昨夜不知身万里，短窗明月梦梅花。
咏怀 其三
梅尧臣（宋代）

自余居田里，未免病与贫。常把神农书，每以药物亲。

处方犹持法，义比君使臣。但恨无馀资，岂及疗我邻。

笔头不中书，聊可备急人。昨日除吏来，吾邦为长民。

欲溺复燃灰，败笔前已陈。
抵潜村旧居 其一
王宏撰（清代）

犹是向山路，依然流水村。荒墟遗败灶，宿莽翳颓垣。

不见桑麻长，何知雨露存。迟徊拜家庆，洒泪到黄昏。
游柏林寺
岳正（明代）

晓从招提游，同袍胜云集。中有缁衣流，恐是遁远匹。

儒释偶相忘，宾主情更密，饭我蒲香馔，坐我沉檀室。

相携历观览，继目了无极。载登大雄殿，俯瞰众僧窟。

光辉互吞吐，金碧委狼藉。一区足众巧，富丽难具述。

抚此百感生，徘徊以终日。
王通侯世叔以新刻诗草见贻卒业赋二首 其二
胡应麟（明代）

年少登坛笑伏波，飞章云锦粲明河。大挥陇右屯田疏，重制伊州出塞歌。

谒帝华筵闻杕杜，怀人清兴入藤萝。翩翩白马燕台暮，频许荆高挟筑过。
关山月
陆游（宋代）

和戎诏下十五年，将军不战空临边。
朱门沉沉按歌舞，厩马肥死弓断弦。
戍楼刁斗催落月，三十从军今白发。
笛里谁知壮士心，沙头空照征人骨。
中原干戈古亦闻，岂有逆胡传子孙！
遗民忍死望恢复，几处今宵垂泪痕。
淮中风浪
苏舜钦（宋代）

春风如怒虎，掀浪沃斜晖。天阔云相乱，汀遥鹭共飞。

冥冥走阴气，凛凛挫阳威。难息人间险，临流涕一挥。
西江月（叠彩山题壁）
石安民（宋代）

飞阁下临无地，层峦上出重霄。重阳未到客登高。信是今年秋早。

随意烟霞笑傲，多情猿鹤招邀。山翁笑我太丰标。竹杖棕鞋桐帽。
题越州法华寺
吴融（唐代）

寺在五峰阴，穿缘一径寻。云藏古殿暗，石护小房深。

宿鸟连僧定，寒猿应客吟。上方应见海，月出试登临。
集芳园
胡仲弓（宋代）

园丁严锁钥，不许俗人看。
梅落黄金弹，荷开碧玉盘。
小舟维柳外，青磬出林端。
猿鹤不相识，行吟独倚栏。
秋夜怀梅谷主君客越同夫人韵
沈彩（清代）

为访灵威烂漫游，潇潇暮雨越溪头。已凋蒲柳千螺翠，未老芙蓉一镜秋。

明月双湾无到雁，浙江三折阻归舟。不堪南望增惆怅，凉笛声中独倚楼。
后神楼曲
杨慎（明代）

安期昔制神楼散，射陂今作神楼曲。神楼主人南坦翁，欲往从之限空谷。

吾闻仙家五城十二楼，樊桐方丈绕瀛州。长风引舟不可到，环中根像空神游。

坦翁元是神仙流，何年飘然下丹丘。天庭摛藻掞鸾鹤，云軿立仗鸣华骝。

北斗南宫不肯住，挂冠归来营莬裘。碧澜罨画开苕霅，紫烟萦带彩云夹。

新波菱榜泛青翰，过雨蘋风爽乌帢。人间九罭播声诗，天上五龙传睡法。

青李遥看尺牍来，雀罗净扫昏眸开。尻轮神马驰万里，坐我赤明龙汉台。

一气孔神存中夜，手翳华芝海若诧。中有真人巾金巾，授以灵文老复姹。

玄珠累累苍玉鸣，烽沉柝阒歌太平。丰屋天翔鬼瞰室，庙谟何用谈佳兵。

游仙梦觉闻清啸，载赓清润连清调。愿从广成顺下风，肯许襄童窥末照。

咸池濛汜纷如驰，扶起混沌须神医。他年合遇神楼散，约公海上寻安期。
送友人归荆南
胡宏（宋代）

瞬息光阴便百年，壮时无谓此身坚。
莫随白日悠悠去，要见先民的的传。
心耻文俳似班马，眼看青紫自头旋。
望云飞鸟长天外，临水不知鱼在荃。
沈吟岩野意不展，燮理一身居屡迁。
愿学只知依孔圣，懒从禅客问因缘。
圣门子贡最明达，肯使宫墙但及肩。
天生我才朴更拙，未逢良匠入雕镌。
清漳见公二十载，论仁一句期超然。
致知两字足功力，方信能行穷化先。
南山文会未振起，公今远去岷江边。
闻说豺狼卧当路，日向黄昏休更前。
况复江城动鼙鼓，四时烽火长相连。
征轮决去曳不止，男儿性命绝可怜。
晓月子规惊别梦，冥冥空有泪痕溅。
临岐相赠要切语，慎勿使我空华颠。
畅岩
姚嗣宗（宋代）

石作峒房势，水随人意流。
两岩长溅雨，五月便惊秋。
此景多深趣，吾心真乐游。
山翁中宿酒，欲醉五更头。
安溪夫子示留别之作辄赋鄙言呈诲
杨名时（清代）

邃古斯文启，圣作垂为经。尼山手修定，炳然陈日星。

理非由外铄，期复性践形。深慈拯迷没，振铎使之醒。

邈邈汉唐来，名儒亦挺出。见本未刊枝，犹为后贤黜。

荣华限小成，与圣固异术。卓哉濂洛兴，标末悉芟铚。

静虚而敬直，心学相授述。灵钟闽峤闲，哲人后先匹。

接迹五百余，宗盟罔替佚。脉络得真传，精微或超逸。

六籍拨沈翳，百家汇为一。源自昆仑注，环混无沦汨。

浩然沛九垓，卷之藏于密。渊乎夫子心，谁与嗣音者。

知之怅已艰，允蹈怯尤寡。小子亟沿洄，踯躅类驽马。

自兹痛惩艾，图新旧云舍。抗志怀明哲，努力崇大雅。

勿塞涓涓流，凉踽任议野。脉尔守心箴，长希入圣冶。

高山望岂赊，一仰一倾写。
题钱公辅众乐亭 其二
邵必（宋代）

城外千帆海舶风，城中居市苦憧憧。几生佳景为民老，一日贤侯与我同。

道上槐阴连帟翠，水边人面照花红。寄言乐有时还尽，徒见甘棠忆召公。
赠邠老
张耒（宋代）

衰疲坐甑极蒸嘘，念子柯山守旧庐。
卢叟今无僧送米，董生时有吏征租。
上书自荐心应耻，扶策躬耕计未疏。
虎豹九关今肃穆，王门行看曳长裾。
归度仙霞岭
褚篆（明代）

匹马劳劳苍翠间，千寻古栈度重关。天南气象开蛮府，岭上风云动越山。

径走黄狐荒草合，村连红树夕阳殷。生民苦忆无家别，烟火萧条何日还？
次韵季共月夜见怀竹坡用子绍韵 其八
周紫芝（宋代）

君房言语举世无，射策未许蒙帝都。巴人下里不足数，云韶九奏方纯如。
回襄阳周奉礼同年因题纸尾
王禹偁（宋代）

武关西畔路巉岩，两月劳君寄两缄。
镜里想添新白发，箧中犹贮旧青衫。
扶头酒好无辞醉，缩项鱼多且放馋。
譬似元和张太祝，十年不改旧官衔。
仲辅和寄送季弟诗复次韵寄之 其二
李纲（宋代）

新诗寄远慰南冠，坠露遥知饮木兰。素爱少游乘下泽，尚怜子美缚微官。

遭罹贝锦如吾少，漂泊兵戈见汝难。华发比年老兄弟，相思对案不能餐。
路
玄宝（唐代）

南北东西去，茫茫万古尘。关河无尽处，风雪有行人。

险极山通蜀，平多地入秦。营营名利者，来往岂辞频。
句 其二
姚辟（宋代）

初日光回天尚暝，暮潮声落地先秋。
朱鹭
穆孔晖（明代）

刷羽春塘寂，腾身碧落遥。碧鸡非我友，白雉任谁招。

海僻丹霞满，嵓深绿树饶。沙岸曝朝日，蒲流戏晚潮。
牧马泉
刘言史（唐代）

平沙漫漫马悠悠，弓箭闲抛郊水头。

鼠毛衣里取羌笛，吹向秋天眉眼愁。
寄陈生
胡寅（宋代）

穷冬才得雨梢梢，梅已无余柳渐包。
且把简编遮病眼，时拖衾絮拥寒骹。
讥诃驳杂怀张籍，联续诗章忆孟郊。
归卧萧斋谅安稳，可无消息到衡茅。
过江山遇雪
陈淳（宋代）

江山方进半程前，正值群游剪水仙。
满道盐花堆粲粲，飞空粉屑舞翩翩。
樊墙庐舍皆银饰，沟渎潢汙尽玉填。
却认青山埋不得，嶆峨气势直凌天。
寄国清处谦
王安石（宋代）

三江风浪隔天台，想见当时赋咏才。
近有高僧飞锡去，更无余事出山来。
猿猱历历窥香火，日月纷纷付劫灰。
我欲相期谈实相，东林何必谢刘雷。
点绛唇 晨妆
归淑芬（明代）

漫展香奁，镜前巧画青山远。绿鬟粉面。宝髻添珠钿。

绣袂红绡，鬟臂双金钏。轻罗扇。花羞难见。落雁低声啭。
御街行 御街行原系二首，周泳先误作一首。
王沂（南北朝）

君行广武山前路。是阮籍、回车处。问他儒子竟何成，落日大河东注。无人说与，遥岑远目，也会修眉妩。离宫别馆空禾黍。啸木魅啼苍鼠。悠悠往事不经心，只有闲云来去。停云得句，归云洞府，领取渊明趣。
题应天寺上方兼呈谦上人
方干（唐代）

中天坐卧见人寰，峭石垂藤不易攀。
晴卷风雷归故壑，夜和猿易锁寒山。
势横绿野苍茫外，影落平湖潋滟间。
师在西岩最高处，路寻之字见禅关。
昭君村
苏泂（宋代）

都将心事与琵琶，青冢魂归路转赊。
赢得故乡儿女子，至今头白不离家。
悬壶
陈普（宋代）

悬壶大如斗，紫芋高五尺。
物能充其量，满彻无不极。
人禀天地正，性分亦有则。
充之足为尧，不充乃为跖。
登真武山览胜二首 其二
金科豫（清代）

放空眼界翠微巅，遐迩同收碧牖间。朱户万家巴子国，丹霞千缕缙云山。

风清竹屿松花落，日永莎阶鹤梦閒。指点涂村多胜境，令人追忆杳难攀。
次韵严子文见寄
范成大（宋代）

雨云浓压屋山头，诗句端来写客忧。
雷电已将金薤取，琼瑶难报木瓜投。
无心我正铭三住，有意君堪话四休。
何日寻春同步屧，先教啼鸟说来由。
读秦记
张昱（元代）

登高望远海，中有三神山。秦皇惑方士，采药驻容颜。

如求不死药，何必波涛间！玄牝气孔神，日夜相循环。

若人善保之，入圣而超凡。所以广成子，度世安泥丸。
偈七首
释允韶（宋代）

宝剑未出匣，神光射斗牛。
千兵虽易得，一将实难求。
南宋方炉诗兔床丈索赋
钟大源（清代）

嗜古延陵翁，古器每珍蓄。汉鼎砂痕黄，商彝藓斑绿。

有炉其形方，吉金制殊朴。流传宋中兴，屡寓尚方目。

圆非卓一峰，平不欹四足。奇文云雷旋，奥篆蝌斗伏。

深錾表款识，一一可扪读。画院开封苏，实董冶氏局。

得非姜娘子，亦领铁官禄。曰供至德坛，想见禋祀肃。

酾酒功德舞，伐鼓送迎曲。非同上清殿，焚醮百神渎。

免登宣和图，合续梦华录。红羊劫不灰，藏弆等韫椟。

显晦物有候，瓣香果谁属。峨峨梁溪公，坡祠圣潮矗。

匏樽荐清醑，宝锭贮华烛。何以助德馨，此炉庶不辱。

无怪先生甘，洁手置祠屋。矧乃属国裔，或衍太峨族。

遗苗昔监铸，应亦长公欲。从兹瀛屿旁，岁祭艺沈藿。

氤氲馣馤中，奎宿灵往复。更求药玉船，再拜奉醽醁。
宿友人山居寄司徒相公
李建勋（唐代）

雨雪正霏霏，令人不忆归。地炉僧坐暖，山枿火声肥。

隔纸烘茶蕊，移铛剥芋衣。知君在霄汉，此兴得还稀。

郢客相寻夜，荒庭雪洒篙。虚堂看向曙，吟坐共忘劳。

溪冻声全减，灯寒焰不高。他人莫相笑，未易会吾曹。
记梦
葛起耕（宋代）

绮寮缥缈敞虚明，鹄峙鸾停护碧城。
珠蕊一枝春共瘦，玉环双佩月同明。
曾题洛赋缄新意，却拊湘弦寄远还必须。
十二阑干风细细，觉来依约记棋声。
生日夜酌
苏升（明代）

堪笑百年徒一瞬，他乡今夕又生辰。却怜底事真无定，但得尊生何厌频。

望入白云惟见月，梦馀青草不知春。殊惭多病为官苦，空有腰肢折与人。
减字木兰花
倪稱（宋代）

超然远览。是我辈人方具眼。默想江湖。何处山川略得如。

凉秋最胜。万顷芙蕖盖明镜。更乞清诗。要见胸中一吐奇。
寿虞丞相 其七
员兴宗（宋代）

吐握勤劳只自卑，人希宾退欲归时。一编灯火重帘静，万里关河梦枕攲。

周召成名须保义，萧曹何事尽规随。维新造化今将始，鱼跃鸢飞物物宜。
题龙舜臣逊志斋
杨万里（宋代）

龙子辛勤莳纸田，少年笔势已翩翩。
欲知圣处真消息，不是原夫一两联。
送郑景元赴秀州判官诗
薛季宣（宋代）

恢炱煽炎毒，万里无来风。殿阁少微凉，况乃陌路中。

纨扇可把挥，秋高网丝虫。冰山岂足恃，见睍聿消融。

进退信惟谷，黄尘奈匆匆。郑君冰雪姿，干将依崆峒。

竭蹶救头然，巾车佐元戎。生人在炽炭，吾何惮爞隆。

往闻开元帝，逃暑绣岭宫。偪仄政浩叹，木阴见姚崇。

烦溽顿以消，语识静胜工。相期在此行，山泉养童蒙。
依韵和酬邵不疑见答
梅尧臣（宋代）

君才若巨贾，既富仍深藏。
遂兼碌碌贫，共处安可量。
滔滔大泽陂，渺漫入幽荒。
徒欲穷端倪，凭高何相望。
一日以文绣，被此粪土墙。
门徒三千人，起予唯卜商。
薄言昧纤悉，怀忧思萱忘。
美璞委雕琢，以未知我详。
但念故时朋，所乐来远方。
慎勿以名使，取败非相当。
送吴彦归番阳
黄庭坚（宋代）

学省困齑盐，人材任尊奖。
倥侗祝螟蛉，小大器罂瓬。
诸生厌晚成，躐学要侩驵。
摹书说偏旁，破义析名象。
九鼎奏箫韶，爰居端不飨。
青衿少到门，庭除昼闲敞。
竹风交槐阴，三见秋气爽。
时赖解事人，载酒直心赏。
吴郎楚国材，幽兰秀榛莽。
彦国吐嘉言，子将喜标榜。
平生钦豪俊，久客慕乡党。
虚斋延洒扫，薄饭荐腒鲞。
诗句唾成珠，笑嘲惬爬痒。
春夏频谢除，曾未厌来往。
归雁多喜声，寒蝉停哀响。
黄花满篱落，白蚁闹瓮盎。
留君待佳节，忽忽戒徂两。
亲戚伤离居，交游念畴曩。
棋局无对曹，摴蒲失朋长。
问君去为何，云物愁莽苍。
寿亲发斑斑，千里劳梦想。
家鸡藁头肥，寒鱼受罾网。
甘旨蔌中厨，伊哑弄文襁。
此行乐未央，安知川涂广。
深秋上沧江，远水平如掌。
人生要得意，壮士多旷荡。
野鹤被笼樊，江鸥恋菰蒋。
本来丘壑姿，不著刍豢养。
寄声谢乡邻，为我具两桨。
有路即归田，君其信非诳。
呈敦复
徐积（宋代）

朝奉清心自皎然，应将外物比腥膻。诗歌与性相娱乐，声色因丧永弃捐。

有义眷余东野旧，无能留子北窗眠。殷勤为釂陶家酒，更送瓷杯与竹笺。
和北寺
张耒（宋代）

寺倚苍崖古，僧闲昼掩扉。
晓云辞岭去，夕鸟占林归。
悟理观旛动，临风想锡飞。
寄怀玄观外，更觉此生微。
小游仙
吴惟善（明代）

河汉无声海月寒，长鲸吸浪洞庭乾。一声铁笛风云动，人在危楼第几阑。
和韩侍中垂萝洞
范纯仁（宋代）

胜游今属相君家，台榭高开碧水涯。森耸绿梧常映日，萦纡寒水曲穿花。

藤牵柔蔓垂长带，竹引新萌走蛰蛇。下吏不辞峨醉弁，却愁归污绣茵车。
剡溪杂咏 戴溪亭
王十朋（宋代）

剡水照人碧，剡山随眼青。我来非雪兴，惭上戴溪亭。
忆昔行送黎惟敬北上
黄佐（明代）

瑶琴锦瑟且莫鸣，听我长歌忆昔行。忆昔游何所，乃在白玉京。

玉京十二楼五城，红云紫雾开泰清。窈窕穿花循左掖，辉煌随炬入承明。

承明儤直持彤管，翠釜黄封赐常满。含毫应诏龙颜近，刻烛裁诗虬漏短。

殿东谁领玉堂宾，鹤发麟袍聪俊人。壮猷入告风云曙，绝域驰书草木春。

日长休沐随冠冕，迤逦南宫三籞苑。杨柳阴森阁绣弧，芙蓉销落违彤辇。

琼华岛上烟景多，拾翠图黄泛月波。金鳌玉蝀两迢递，广寒藻殿中嵯峨。

只今天地方清谧，郊畤园亭大工毕。宫中夜协承云奏，陵上时闻吉日出。

桂馆琪林紫禁重，曲晨芝盖驾斑龙。榣山已见流虹瑞，丰草长沾湛露浓。

金台佳气葱葱起，槐市轩车若流水。揭日回天又一时，献赋赓歌溢人耳。

蜃海龙州罢战征，鹤岑鸥渚庆隆平。笑剪薜萝开野酌，当筵意气推黎生。

颇闻宵旰求材用，十年回首华胥梦。干吕青云满越台，摽霞秀色连韶洞。

越台韶洞镇鲸涛，万里飞帆何所劳。春来跂尔丹霄信，五色云中振凤毛。
灯夕守舍
刘克庄（宋代）

百口惟翁懒入闉，讙传画隼出行春。
冶容淇上多游女，群饮街头有醉人。
听黑箫韶成假寐，映青藜杖是前身。
不知谁侍传柑宴，早为君王靖塞尘。
水亭偶题
陆游（宋代）

凉榭闲拈玉笛吹，十年疏放负明时。
沟中木断谁曾问，空里蓬征自不知。
金井梧桐生昼寂，绿池苹藻弄风漪。
人生行乐从来事，此理何须更细推。
梅怨
吴芾（宋代）

我与梅花素有期，故应花怨我轻离。
巡檐索笑宁无日，少待归来酒作池。
游瓮山圆静室
柯潜（明代）

寻常只说西湖胜，今日才知有瓮山。曲槛飞花香冉冉，小桥流水碧湾湾。

树经千岁不曾老，云在孤峰长自閒。痛饮一樽偿绝景，醉时骑马月中还。
次张友使吴令君游石洞韵
何坦（宋代）

二隽行阡得胜游，清诗传播气横秋。
定知余子漫千首，竟使老夫低一头。
山是玉壶天里到，水从银汉罅中流。
被渠吟作惊人句，压倒乾坤日夜浮。
题张公洞
张维（宋代）

年来行乐与民同，探穴追踪太史公。
幽洞初开名易著，苍崖新刻句难工。
风驱俗驾松扉外，云锁仙丹石室中。
付与山僧司管钥，勿教胜地草蒙茸。
赠苏少府
白居易（唐代）

籍甚二十年，今日方款颜。相送嵩洛下，论心杯酒间。

河亚懒出嵩，府寮多闭关。苍发彼此老，白日寻常闲。

朝从携手出，暮思联骑还。何当挈一榼，同宿龙门山。
和刘卿材十咏 其一 耕者
黄庶（宋代）

四海兵今息，耕夫未得知。黄粱不敢吃，碗尚半蒿藜。
梦中赋白鹇
胡宪（宋代）

惟馀虚名在，长江与苍山。不逢尧舜世，终此若鸟闲。
临江仙·夹路传呼杳杳
程大昌（宋代）

夹路传呼杳杳，垂腰印绶累累。万般荣贵出丹枝。遥知心乐处，椿畔桂当时。酒到芳春偏弄色，轻黄泛滟鹅儿。大为行乐使堪书。醉来花下卧，便是习家池。
赠东皋恭行人
陈允平（宋代）

重门临驿路，几向月中开。
殿势江山合，钟声云水来。
长吟松溅瀑，久定石生苔。
九品金沙观，青莲次第栽。
王氏园
郑獬（宋代）

车马少行迹，邻僧为掩门。
飞泉鸣似雨，老竹瘦於孙。
幽鸟静相语，晚花寒亦繁。
主人双绶重，游客倒金樽。
梦东坡先生
方回（元代）

夜梦东坡公，分我龙脑香。
玉指撮冰雪，佩之鞶带囊。
江湖衰老撮，十度游寻阳。
始入紫极宫。勉和琼田章。
太白实首唱，继以双井黄。
此诗岂容续，束纭侪朝阳。
孺子可教欤，驭风来帝傍。
跛鳖傅羽翼，恍惚追龙骧。
文通五色笔，尚为文字祥。
公名蔽天壤，让敢邀余光。
再拜眉山集，一上秋声堂。
独漉行
梁楠（明代）

独漉独漉，一反一覆。南山有虎，北山有鹿。安知造化有循环，否极之时终当复。
杨参军庄送宇文邈
姚系（唐代）

秋云冒原隰，野鸟满林声。爱此田舍事，稽君车马程。

离堂惨不田，脉脉复盈盈。兰叶一经霜，香销为赠轻。

灯光耿方寂，虫思隐馀清。相望忽无际，如含江海情。
和题成都诸公唱和集
冯山（宋代）

诸公高咏蜀人编，唱和舂容近百篇。厚重江山藏古气，轩翔雕鹗在秋天。

不徒神物阴相护，兼有风谣乐共传。谁谓开州新集好，退之题后始完全。
赠尚书郎顾彦先诗二首其一
陆机（魏晋）

大火贞朱光。积阳熙自南。
望舒离金虎。屏翳吐重阴。
凄风迕时离。苦雨遂成霖。
朝游忘轻羽。夕息忆重衾。
感物百忧生。缠绵自相寻。
与子隔箫墙。箫墙阻且深。
形影旷不接。所托声与音。
音声日夜阔。何用慰吾心。
蔷薇 其二
王象晋（明代）

争爱浓香一抹红，壅培缔架费人工。何如吉贝东皋上，冬底犹能禦凛风。
南州桓公九井作诗
殷仲文（魏晋）

四运虽鳞次，理化各有准。独有清秋日，能使高兴尽。

景气多明远，风物自凄紧。夹籁惊幽律，哀壑叩虚牝。

岁寒无早秀，浮荣甘夙陨。何以标贞脆，薄言寄松菌。

哲匠感萧晨，肃此尘外轸。广筵散泛爱，逸爵纡胜引。

伊余乐好仁，惑祛吝亦泯。猥首阿衡朝，将贻匈奴哂。
赵少尹南亭送郑侍御归东台（得长字）
岑参（唐代）

红亭酒瓮香，白面绣衣郎。砌冷虫喧坐，帘疏雨到床。

钟催离兴急，弦逐醉歌长。关树应先落，随君满鬓霜。
时用得诗见和似怪予破戒者用韵奉答
李东阳（明代）

幽居观物化，有始终必止。人生亦气类，出入枢机里。

偶落簪组间，谁是巢居子。笔札常绕身，岂独性所喜。

愿为委地叶，更逐狂飙起。一攘本何心，百步乃其理。

多言秪害道，为仁竟由已。绅书亦徒然，脐噬嗟晚矣。

吾生尚多阙，万壑此其涘。勿厌箴规言，鸡坛有明祀。
题陕西图三首 其二
刘攽（宋代）

万里灵州地，他年汉朔方。山河从割弃，关辅急堤防。

转益豺狼窟，堪嗟礼义乡。拔胡须壮士，看画意苍茫。
佛手岩
李日华（明代）

上方台殿此登临，钟鼓沉沉万木深。
三楚白云生佛手，九江寒木照禅心。
倒崖有地开兰若，绝壁无门扣竹林。
安得舍身从老衲，蒲团终日观黄金。
李息阴遗衣以窄复还之诗以见意
李承芳（明代）

山云段段映襟裾，城市凡情得扫除。回首太颠沧海上，一篇还累退之书。
舟中听雨
张际亮（清代）

烟里晚濛濛，孤舟更北去。鸟啼荒岸竹，帆转平沙树。

夜镫照暗水，雨声在何处。万籁如笙竽，岁华送迟暮。
送颜□之清漳六言三首
刘克庄（宋代）

清漳古佛竺国，尚书令鲁郡公。
始信十年夜读，不如明月春风。
咏美人春游诗
江淹（南北朝）

江南二月春。
东风转绿苹。
不知谁家子。
看花桃李津。
白雪凝琼貌。
明珠点绛唇。
行人咸息驾。
争拟洛川神。
答皇士见怀 其一
潘柽章（清代）

曾列中朝侍御臣，独将诗史慰沈沦。见闻先世存微隐，论次遗沈入雅驯。

人阅死生徵共信，事凭好恶定谁真。思从藜火分余照，敢拟当年歆向伦。
登聚远亭
黎廷瑞（宋代）

枯筇倚落日，危阑眺西风。
溪中清练练，云山碧丛丛。
仰视天宇阔，俯瞰尘世空。
谪仙有妙音，飞入蓬莱宫。
钧天动清听，云章照晴虹。
故殿已秋草，兹地犹青松。
双龙护玺文，尘暗珠丝蒙。
徘徊惬幽赏，感慨怀深忡。
万梦天地老，一笑今古同。
自攜白团扇，悠悠遗飞鸿。
仲咸以一秋苦雨两日忽晴以四韵见寄因次原韵
王禹偁（宋代）

愁霖百日思低迷，昨夜星辰似旧时。
稼穑已伤忧客计，津梁全坏怯归期。
丹河浪减沙痕涨，锦岭霜晴月影迟。
喜霁未遑抽赋笔，劳君先惠碧云诗。
新晴八咏 其三 蛙鼓
成鹫（清代）

日出群动见，雨馀春草幽。怒蛙发深蛰，鼓吹出芳洲。

真籁无喧寂，微声自唱酬。何人洗双耳，默坐钓鱼舟。
南征二首 其二
刘攽（宋代）

扬越旧秦兵，苗颁尚禹征。初惊一使任，那用万人行。

友户凝昏祲，沧波触骇鲸。越裳无信息，铜柱定将倾。

服岭东南尉，戈船万里程。江通夜郎道，秋入伏波营。

插羽频封檄，驰轺屡请缨。介鳞悲物色，猿鹤怅民生。

几日封京观，归时捲旆旌。休闻七科戍，无用五阳兵。

海国犀牛远，南琛紫贝轻。平生一长剑，岁暮望欃枪。
送广东潘帅移镇湖南十口号
曾丰（宋代）

珠商贝客市门听，牙侩闲边自品评。
郡将不收蕃船物，今年价比向年平。
山行遇秀痴翁
戴复古（宋代）

新冬行乐赏新晴，几个江湖旧友朋。
霜蟹得橙同臭味，梅花与菊作交承。
樽前尽是论文客，林下那逢好事僧。
机解到时言语别，李翱诗句入传灯。
秣陵秋思
苏民怀（明代）

极目平芜绿未凋，澹烟疏霭晚萧萧。露华最爱翻梧影，霜意何萧到柳条。

两岸砧声杨子渡，片帆秋色广陵潮。庾楼莫更乘明月，惆怅风前弄玉箫。
哭二罗
周紫芝（宋代）

平生交友怀三益，晚岁悲酸吊二罗。地下忽埋双白璧，人间真二一南柯。

篇章零落知谁管，人物风流竟若何。未有只鸡浇斗酒，空令老泪作倾河。
荔支盛熟四绝
刘克庄（宋代）

吴儿一夏甑生尘，染藕炊菱不疗贫。
安得风樯驰万树，属餍菜色苋肠人。
禅人写师真请赞 其十八
释慧远（宋代）

横按拄杖，坐盘陀石。鼻孔辽天，眼睛突出。澹烟笼古树，缺月挂藤萝。

分付俊禅者，勘破老头陀。
颂古一○一首
释子淳（宋代）

四十九年成露布，五千余轴尽言诠。
妙明一句威音外，折角泥牛雪里眠。
虞仲通判以溪声名轩约同赋
李弥逊（宋代）

山根出泉泻鸣玉，上有苍崖擎佛屋。
无风水石自撞触，不尽潮佛发寒谷。
宰官不是云间陆，旧识南泉生处熟。
当轩大榜与名目，平地重翻偃溪曲。
曲中时转三妙语，一一声佛谈佛祖。
喧豗噫视十方鼓，万壑风雷送烟雨。
此声不属闻中取，六鉴相攘竟谁主。
后来纷纷何足数，五乳峰头曾赚举。
山翁有耳百不闻，团蒲曲几穷朝昏。
何时沿溪掬寒绿，扫叶煎茶睡初足。
梅圣俞之客欧阳晦夫使工画茅庵己居其中一琴
苏轼（宋代）

寂寞王子猷，回船剡溪路。
迢遥戴安道，雪夕谁与度。
倒披王恭氅，半掩袁安户。
应调折弦琴，自和撚须句。
刘后溪和雁湖即事诗十绝见示次韵
洪咨夔（宋代）

去年灶妇饱而腴，今岁啼饥眼欲枯。
麦饭熟时犹远在，不多元气急须扶。
卜算子 玉虚观夜静中，师父令和，都要奔波
尹志平（元代）

真性休空走。二物长相守。这些消息阿谁知，便是无中有。实鼎消花放，玉户金光透。作个清凉彼岸人，清静工夫就。
和韵答友人
李东阳（明代）

百年为客兴，强半酒杯中。旅夜亲灯影，江春忆钓篷。

才怜皇甫湜，狂爱斛斯融。寂寞谁相问，秪应吾意同。
解雨送神曲 其一
李常（宋代）

怒风兮扬尘，日烁石兮将焚。水泉竭兮厚地裂，嘉谷槁兮孰耨且耘。

神龙兮灵壑，挹清波兮幽濆。鸣鼍鼓兮舞神觋，庶下鉴兮霈祥氛。
饯宋承旨潜溪先生致仕归金华七首 其三
孙蕡（明代）

承恩初入词林日，亦得叨陪侍从班。云影九重开凤阁，天光咫从近龙颜。

彤闱侍读青春暖，彩笔题诗白日闲。此去定酬优老愿，软轮游遍浙东山。
怀金陵李推官僧自牧
齐己（唐代）

秣陵长忆共吟游，儒释风骚道上流。莲幕少年轻谢脁，

雪山真子鄙汤休。也应有作怀清苦，莫谓无心过白头。

欲附别来千万意，病身初起向残秋。
偈颂八十七首 其三十九
释慧开（宋代）

烈焰亘天，洪涛辊底。眨上眉毛，剑去久矣。
庆宫春 重登西楼月下闻雁寄怀湘潭王壬老
郑文焯（清代）

衰草虫天，断云鱼浪，去帆望转湘碧。秋影初鸿，江蓠罢采，月明空怨遥夕。

翠疏红冷，记曾占、西楼赋笔。雕阑仍在，愁倚黄昏，水风残笛。

楚兰一曲伤心，恨魄难招，雾萝烟薜。江山文藻，登临老泪，故国何堪陈迹。

绮疏芳卷，定寄我、寒梅水驿。行云歌尽，白眼青天，旧狂谁识。
万年枝 梁司农师六十续娶
毛奇龄（清代）

蜡尽春还，御河冰未泮，苑枝如沐。柳又生稊，双雉朝飞遫遫。

花甲周时花烛启，宝帐妆成百福。由来原有，尚书三娶，东山名族。

万年觞卜。道从此、天长地久，鸾弦终续。华帼披来，副髲有珈皆玉。

池上歌添黄竹好，探去金桃再熟。那弃人笑，桃花洞里、刘郎初宿。
闻虫
白居易（唐代）

暗虫唧唧夜绵绵，况是秋阴欲雨天。
犹恐愁人暂得睡，声声移近卧床前。
初六日即事
文天祥（宋代）

车马燕山闹，谁家早管弦。
开门忽见雪，拥被不知年。
箧破书犹在，炉残火复燃。
偷桃昨日事，回首哭尧天。
黄州江下
汪元量（宋代）

黄州渡口，赤壁矶头。冷风凄雨，一叶扁舟。
蝶恋花 题百蝶图
孔印兰（清代）

逐队飞来如解语。栩栩蘧蘧，相与成俦侣。写遍鹅溪多逸趣。

香生一砚梨花雨。

梦醒南华天欲曙。底事罡风，乱捲春深处。剩得粉痕黏落絮。

芳魂已返罗浮去。
月中桂花
谢宗可（元代）

金粟如来幻化身，嫦娥留得护冰轮。枝横大地山河影，根老层冰雨露春。

长有天香飞碧落，不教仙子种红尘。折来何必吴刚斧，还我凌云第一人。
嘉熙己亥大旱荒庚子夏麦熟 其三
戴复古（宋代）

饿喙偏生事，空言不疗饥。谁知岁丰歉，实系国安危。

世变到极处，人心无藉时。客来谈盗贼，相对各愁眉。
既为谊夫赋坟庐诗乃蒙和韵再成十首为谢兼简
郭印（宋代）

忘机海上游，鸥鸟下为侣。
入山莫怖畏，猛虎即是汝。
海云分卫赋得锡飞常近鹤杯渡不惊鸥
成鹫（清代）

隐隐长空振六环，金鸥乘愿出名山。云中羽客相容与，沙际幽禽自往还。

高步不妨天路直，忘机真称野情閒。凌风破浪输神足，物我无心石也顽。
送抑隅还西泠 其二
孙元衡（清代）

西子湖边有旧居，黄逢橘柚白鲈鱼。吴山若见寒潮满，当是天南万里书。
和虞守钓台四首
姜特立（宋代）

七里滩头岁月增，汉家川谷几丘陵。
祠堂吸许玄英配，此后寥寥见未曾。
矫志诗二首 其二
郭之奇（明代）

人生长勤，忧与劳分。忧为喜昆，劳乃逸君。忽然时往，四者同群。

劳忧身老，忧道劳闻。老虽佚我，颓躯惫筋。望道于天，如日如云。

履贞自稿，无为贵道。抱璧自穷，无为贵宝。虽稿日滋，虽穷日澡。

今人弗宜，古哲言好。
天津至胜芳舟中偶占 其四
陈宝琛（清代）

无月无灯坐一更，星光中带候虫声。村居水宿吾都习，但祝年丰永息兵。
太常引·饯齐参议回山东
刘燕哥（元代）

故人别我出阳关，无计锁雕鞍。今古别离难，兀谁画蛾眉远山。
一尊别酒，一声杜宇，寂寞又春残。明月小楼间，第一夜相思泪弹。
赠桐城青山隐者裴材
郭祥正（宋代）

青山为主身为客，主人借客青山宅。白云自在千里飞，长松不换三冬碧。

藤枯谁与写作龙，龟老何年化为石。落花随水眷深源，鸣雁过江悲晚色。

家无妻子心无累，顶冒寒霜踵藏息。月明舞影聊尽欢，一点尘寰不留迹。

傥来轩冕真可嗟，朝为公卿暮遭谪。屈原贾谊尔为谁，问君何似青山客。
西江月·物外神仙风骨
元好问（金朝）

物外神仙风骨，人间富贵功名。眉长新有秀毫生。荡座酒光花影。清暑玉壶书永，少年金印身轻。他年旌节看归荣。笑傲五湖烟景。
二斑与宁茵赋诗
佚名（唐代）

晓读云水静，夜吟山月高。焉能履虎尾，岂用学牛刀。 ——宁茵

但得居林啸，焉能当路蹲。渡河何所适，终是怯刘琨。 ——斑寅

无非悲甯戚，终是怯庖丁。若遇龚为守，蹄涔向北溟。 ——斑特
减字木兰花·斜红翠叠
向子諲（宋代）

斜红翠叠。何许花神来献瑞。粲粲裳衣。割得天孙锦一机。真香妙质。不耐世间风与日。着意遮围。莫放春光造次归。
钱塘侯崇礼至有诗因和答
孙承恩（明代）

漠漠秋阴杂雨霏，登山有兴漫都违。坐深驲榻吟偏剧，望杳仙舟思欲飞。

万里壮心瞻日近，五更清梦逐潮归。相看心事还相信，岁晚冰霜共结依。
菩萨蛮 题叶南雪丈藏清微道人空山听雨图
梁鼎芬（清代）

闭门自有深山意。开图恍似前游地。镫火一龛寒。今宵魂梦安。

年年听雨惯。独坐残书伴。遮莫说天明。天明仍未晴。
咏史 其四
靳荣藩（清代）

熹庙臣工只两途，忤珰取祸附珰污。华亭避世朝班里，秋水闲鸥半有无。
感兴 其三
李经述（清代）

岁华水流速，忧心石壁仄。抱疴医无人，知非救有术。

纷驰十馀医，敛退始今日。世人乐外营，达士惧中忒。

黾勉勖前修，神明冀充实。
偈颂一百零二首
释慧远（宋代）

平生学弄蛇，是蛇皆可弄。
唯有遮一条，咬人不可动。
轻轻动便觉，和身入草蓬。
草蓬深，无处寻，
不用寻。好水好山留不住，
千岩万壑听龙吟。
颂古十九首
释慧晖（宋代）

上座莫要礼老朽，兴平未易扬家丑。
尊贵从来不出门，渠侬岂在威音后。
唐律寄呈父凤山提举十首
汪元量（宋代）

抱琴挟策马萧萧，北望燕云道路遥。
紫塞晓行闻鸡叫，黄河夜渡见鱼跳。
周回四蜀愁双剑，浩荡三湘梦六桥。
踏遍乾坤犹是客，小山丛桂不能招。
白鹤观
盛景年（元代）

幽径松竹深，人行阴露滴。独犬下阶眠，一妪当户绩。

旌幢高殿闭，钟磬虚堂寂。道士不相逢，蛛丝悬素壁。
咏卧牛
李家明（唐代）

曾遭甯戚鞭敲角，又被田单火燎身。

闲向斜阳嚼枯草，近来问喘为无人。
夏日感怀寄所知
刘得仁（唐代）

了了见岐路，欲行难负心。趋时不圆转，自古易湮沉。

日正林方合，蜩鸣夏已深。中郎今远在，谁识爨桐音。
罥马索 其二
樊增祥（清代）

人言灞水清如剑。离肠总到桥边断。柳弱不胜蝉。夕阳青可怜。

霸城门外路。那是灵和树。残月晓风时。微寒马上知。
恋绣衾
萧崱（宋代）

倚阑闲看燕定巢。旧弹筝、因病久抛。画不尽、残眉黛，被东风、吹久柳梢。

晓来暗理伤春曲，把金钗、枕畔细敲。书寄与、天涯去，并相思、红泪一包。
自题新昌居止，因招杨郎中小饮
白居易（唐代）

地偏坊远巷仍斜，最近东头是白家。宿雨长齐邻舍柳，

晴光照出夹城花。春风小榼三升酒，寒食深炉一碗茶。

能到南园同醉否，笙歌随分有些些。
早起偶成
文天祥（宋代）

澹澹池光曙，沉沉野色秋。
片云生北舍，只雁过南楼。
有见皆成趣，无言总是愁。
芭蕉夜来水，嚥罢自搔头。
羯鼓縚
彭演（宋代）

长安宫阙半篷蒿，尘暗红梁羯鼓縚。
惟有水天明月夜，一条空碧见秋毫。
答直学士院见访
陈著（宋代）

一春烟雨暗荆扉，系马怜君共落晖。
酒琖香风吹月桂，砚池清露滴酴醾。
水中郭索嗔皆是，屋上慈乌爱亦非。
天道不移人自异，红尘飞上钓鱼矶。
杨村舟中闻孙俟居改谪潮阳
游朴（明代）

君王何意念迁臣，塞北移恩岭海滨。咫尺威颜依阙恋，八迁遥海倦游身。

瘴江重见驯蛟鳄，厘室终应问鬼神。越客乍闻偏自喜，西湖还有并舟辰。
和段仲衡谯楼新军额二首 其一
陈傅良（宋代）

笔落元戎重，诗成坐客新。谯门双壮观，边将一团春。

梦破盘行玉，名存瓮得银。衰迟亡补报，著意与民亲。
和陈校书生孙
刘宰（宋代）

四海声名陈太丘，元方有子复何尤。
他年羔雁成群至，不独丹青诧豫州。
题玲珑
章甫（宋代）

江月不受尘，风竹俨相倚。
窗间读书人，日用亦如是。
泾渭岂同流，天地果一指。
客来问如何，南山有云起。
郑文振席上
方岳（宋代）

香篆烧残小玉虬，荷花深处浴凫鸥。
谈诗未了催行酒，忽送清歌浅黛愁。
解城条山
魏野（宋代）

万仞云根泉，清泠濯我足。
森森沧爪甲，凛凛寒肌肉。
来初自试探，坐久频舒缩。
触开浪花白，踏破苔衣绿。
肺俯亦清泠，形影相照烛。
忽罢避游鱼，未归妨渴鹿。
惧浊远泥沙，就阴怜草木。
浸润易调畅，狎翫难羁束。
欲伐我未能，先起人何速。
此会高且闲，愿继渔父躅。
韬光同玉珊作
赵铭（清代）

鹫峰炫天奇，兹寺静自匿。万竹阑俗驾，一莲峙仙菂。

曲折行百盘，精蓝窈未觌。云光自离合，泉语互喧寂。

俯视脚底寒，芬陀雨四滴。梯霞到绝顶，古坛枕巉壁。

瑶空下青鸾，招之适无笛。浩荡见无垠，清啸未敢砉。

茫茫海如杯，磊磊星可摘。忽悟斯境高，本自前山历。

从来妙理封，纡境须冥觅。矫首吟天风，苍莽意何极。
金陵官舍後圃散二首
杨万里（宋代）

旋种花窠二百株，不知种了有花无。
阿谁便向春工说，急捣红蓝染玉酥。
病中承子服老弟同居厚叔通居中居晦诸兄友载酒见过子服有诗牵勉奉和并呈在席幸发一笑
朱熹（宋代）

心期万壑与千岩，屡向君诗得指南。久恨泠然孤宿诺，偶逢兀者便同参。

傥蒙大药分金匕，岂羡奇方出玉函。谁识留连今夕意，沈痾未散莫回骖。
寄赠小樊
刘禹锡（唐代）

花面丫头十三四，春来绰约向人时。

终须买取名春草，处处将行步步随。
次韵得閒晚春即事
乐备（宋代）

新晴初照屋山头，春欲归时事事幽。
诗著硬黄容我扫，酒拚大白共君浮。
幸闻边行初无警，喜见农功渐可鸠。
老去所期如此尔，人间底事更关愁。
金缕曲 其四 武陵王梦湘以慜
易顺鼎（清代）

生就填词命。况添些、悲秋结习，悼春心性。不比五陵年少样，裘马但标轻俊。

怎知道、欢场离恨。一副尊前奇绝泪，算除花、尚有谁堪赠。

还为我，洒来肯。

采香嫩约难凭准。想别后、雨花泥絮，维摩多病。烟柳明湖三面绿，著个才人小影。

与背锦、生涯刚称。飘泊情天无住处，瘦东风、也似君行径。

何日共，碧湘隐。
北望
王安石（宋代）

欲望淮南更白头，杖藜萧飒倚沧洲。
可怜新月为谁好，无数晚山相对愁。
扬子津望京口
孟浩然（唐代）

北固临京口，夷山近海滨。
江风白浪起，愁杀渡头人。
琴歌
赵整（魏晋）

阿得脂。阿得脂。博劳旧父是仇绥。尾长翼短不能飞。

远徙种人留鲜卑。一旦缓急语阿谁。
次韵相之木犀三首 其一
周紫芝（宋代）

木犀韵胜无人画，合在诗翁阿堵中。已写幽姿入新句，莫将遗恨怨秋风。
百字令 岁己未年七十有五作以自寿
陈谟（明代）

安期瓜枣，问今年海上，怎生迟了。七十五年看又过，更七十年难老。

吟首歪词，写张歪字，送与陈抟笑。笑时冷眼，乾坤龙虎颠倒。

追念一度长安，再游汴水，那用希夷号。三百年中多少事，一夜连床怎道。

易象卦图，天根月窟，有何人能到。为君长啸，洞天铁笛春晓。
再用前韵和孙正甫所示
韦骧（宋代）

画船同出汴渠湾，天末云收数点山。共应辟书离魏阙，谁持别酒唱阳关。

閒论浙右经年事，此去胶东几日还。男子有为须远趾，谁能辕下久低颜。
水调歌头·香亲紫荷陌
邵怀英（宋代）

香衬紫荷陌，和气满长沙。黄堂庶寝春晓，风软碧幢遮。天遣武夷仙客，来掌元戎金印，千骑拥高牙。收了绿林啸，喜动紫薇花。

青藜杖，鸿宝略，属公家。长城应与借一，天语屡褒嘉。且伴彩衣行乐，指日丝纶飞诏，归去凤池夸。千岁祝眉寿，福海浩无涯。
和郑闳中仙居十一首 其四
陈襄（宋代）

我爱仙居好，经营尽国工。庶民心喜悦，小邑势尊隆。

万瓦如云合，千题不日砻。自非仁惠术，愧子一观风。
出宿江门寄别任肇楚
何绛（明代）

船头明月光，客子心烦伤。月上潮初起，篙师刺船忙。
病中四绝 其三
陆文圭（元代）

叶落萧萧壅树根，疏林带郭半疑村。卧闻车马墙边过，无事呼儿早闭门。
过望亭六首
杨万里（宋代）

暮鸿作阵猛相追，风有何忙也急吹。
恼杀诗人真枉却，云窗雾合不曾知。